補沈恭子詩
作者：陸龜蒙
朝代：唐

paragraphs: 靈質貫軒昊，遐年越商周。
自然失遠裔，安得怨寡儔。
我亦小國胤，易名慙見優。
雖非放曠懷，雅奉逍遙遊。
攜手桂枝下，屬詞山之幽。
風雨一以過，林麓颯然秋。
落日倚石壁，天寒登古丘。
荒泉已無夕，敗葉翳不流。
亂翠缺月隱，衰紅清露愁。
覽物性未逸，反爲情所囚。
異才偶絕境，佳藻窮冥搜。
虛傾寂寞音，敢作雜珮酬。